
DE L’AJUNTAMENT DE SOLSONA








CAPÍTOL I. DISPOSICIONS GENERALS

Article 1. És objecte del present Reglament la regulació del protocol, el cerimonial, els honors i les distincions en l’àmbit de l’Ajuntament de Solsona, així com el procediment d'actuació en els agermanaments que es vulguin acordar amb altres ciutats o pobles.

Article 2. Delimitació. Amb aquesta normativa present es delimiten els conceptes següents:

a) Protocol: les regles d’ordenament i aplicació sistemàtica en les relacions oficials entre les institucions i les autoritats de la ciutat. Reconeix les precedències de les autoritats en els actes oficials i el seu tractament. El seu objectiu és imprimir dignitat als actes públics. 

b) Cerimonial: el conjunt de formalitats que cal observar en la celebració d’un acte oficial. En formen part els símbols o distintius de les autoritats municipals, que per raó del seu càrrec correspon portar en determinats actes. També s’hi inclouen aquells elements decoratius que porten els treballadors municipals, i aquells que serveixen per engalanar l’edifici consistorial en actes o diades importants. El seu objectiu és donar solemnitat als actes públics. 

c) Honors i distincions: atribucions de dignitat conferides a títol de reconeixement a les persones físiques o jurídiques per raó dels seus mèrits.

d) Agermanaments: acords lliurement adoptats entre dues col·lectivitats locals amb l’objecte d’establir, entre elles, vincles de relació i amistat permanents, amb vista a un millor coneixement, enteniment, intercanvi d’experiències i cooperació mútua.

CAPÍTOL II. DEL PROTOCOL I CERIMONIAL

Article 3. Objecte. Les normes de protocol previstes en aquest Reglament s’apliquen en els actes organitzats per l’Ajuntament de Solsona i regulen el cerimonial relatiu als actes públics, la presidència i la precedència de les autoritats corporatives i la prelació dels seus assistents.

Article 4. Àmbit d’aplicació. En aquells actes públics municipals en els quals participen autoritats estatals o autonòmiques, el protocol que regeix, en aquest cas, és la normativa reguladora d’aquest tipus d’actes vigent.

Article 5. Classes d’actes públics. Els actes públics, a efectes reglamentaris, es classifiquen en dos tipus: 

a) Actes oficials de caràcter general: actes municipals que, organitzats per les autoritats competents, tenen lloc amb motiu de festivitats, commemoracions o esdeveniments.
b) Actes oficials de caràcter especial: actes organitzats en el municipi per institucions, organismes o autoritats per motius directament relacionats amb serveis i competències municipals de caràcter sectorial.

Article 6. Presidència. La presidència dels actes públics és unipersonal i correspon a l’alcalde/essa, llevat que per assistència d’autoritats estatals o autonòmiques sigui a aquestes a qui correspongui, d’acord amb la legislació vigent.

No obstant això, l’alcalde/essa pot cedir la presidència o, si s'escau, establir una presidència honorífica, quan per raons de respecte, jerarquia o rang ho consideri oportú.

Article 7. Precedència. L'ordenament i la prelació dels membres de la Corporació, quan assisteixen a actes oficials és la següent:

1. Alcalde/essa

2. Tinents d’alcalde/essa, pel seu ordre

3. Membres de l’equip de Govern

4. Restants regidors 

L’ordre dels membres de la Corporació no s’altera fins i tot quan l’acte és de la competència d’un d’ells, tret del cas que un regidor/a intervingui en l’acte i formi part de la presidència de la mesa.

Aquesta precedència s’alterarà quan assisteixen a l’acte alts càrrecs de l’Estat, de la Generalitat o d’altres comunitats autònomes o ens locals. En aquest supòsit, cal ajustar-la al règim de prelacions establert en la legislació (Reial decret 2099/1983 i Decret de la Generalitat de Catalunya 189/1981 en aquells aspectes que no entrin en conflicte, d’acord amb la sentència del Tribunal Constitucional).

Així mateix, amb motiu de l’assistència d’invitats il·lustres, l’alcalde/essa de la ciutat pot establir un tracte de preferència per a aquests, en el règim de prelacions.

Article 8. Assistència als actes de persones distingides pel municipi. Les persones distingides per aquest Ajuntament amb nomenaments o distincions honorífiques gaudeixen d’un lloc preferent en els actes oficials que celebri el consistori quan, per raó de la naturalesa de l’acte, hagin estat invitats per l’alcalde/essa.

En aquest cas, l'ordre de precedència per als fills predilectes de la ciutat i els fills adoptius els situa just darrere de l’últim regidor. Si n'hi ha més d'un, s'ordenen segons antiguitat d'adquisició del títol. 

Article 9. Símbols o distintius dels càrrecs. En l’exercici del seu càrrec, i especialment en els actes oficials de caràcter general i/o solemne, els membres de l’Ajuntament poden portar els símbols o distintius inherents a la seva autoritat.

• Correspon a l’alcalde/essa: vara de comandament i medalla de la ciutat amb cordó daurat.


• Correspon als regidors i les regidores: medalla de la ciutat amb cordó daurat i banda de color grana.

Aquests distintius són lliurats en finalitzar l’acte de constitució de l’Ajuntament i elecció d’alcalde/essa.

Article 10. Protocol especial de constitució de l’Ajuntament: La constitució de la Corporació i la presa de possessió del càrrec d’alcalde/essa o regidor/a, així com la substitució de qualsevol dels seus membres, es fa d’acord amb el procediment establert per la Llei Orgànica 5/1985, de 19 de juny, sobre el règim electoral general.

A aquest efecte, amb motiu de la renovació de la Corporació i de la seva constitució, la Secretaria de l’Ajuntament elabora un protocol de la seva, que és elevat a l’alcalde/essa perquè l'aprovi, prèviament a la sessió constitutiva. 

Article 11. Organització del Ple municipal. El Ple és un òrgan col·legiat que, sota la presidència de l’alcalde/essa, està integrat per tots els regidors i regidores, amb l’assistència del secretari/ària de l'Ajuntament.

La disposició dels regidors en el Ple és competència exclusiva de l’alcalde/essa, després d’escoltar els portaveus dels grups municipals, d’acord amb l’article 89 del Reial decret 2568, de 28 de novembre, reglament d’organització, funcionament i règim jurídic de les entitats locals.

D’acord amb l’article 13 del Reglament orgànic municipal, les sessions tenen lloc a la sala de plens de l’edifici consistorial, llevat dels casos de força major en els quals, mitjançant la corresponent convocatòria de l’alcalde/essa, i després de la consulta prèvia a la Junta de Portaveus, pot habilitar-se un altre edifici o local amb aquesta finalitat. En tot cas, es cal consignar en acta aquesta circumstància.

No obstant això, amb caràcter excepcional i per motius de seguretat degudament motivats, pot fer-se alguna sessió plenària en un altre equipament municipal habilitat a aquest efecte.

En lloc preferent a la sala de plens, hi ha d'haver col·locada la fotografia del president/a de la Generalitat de Catalunya.
Article 12. Protocol especial del Corpus i la Festa Major
. En les celebracions del Corpus i la Festa Major, la Corporació local s'ha de cenyir a les indicacions establertes a continuació, que són complementades pel Protocol  del folklore geganter, aprovat el 1983. 



CORPUS:








Dijous dia de Corpus        13.00 h
Tronada a la plaça Major.

Dissabte de Corpus          13.00 h
Tronada a la plaça Major. 

Tot seguit, el pregoner, acompanyat dels gegants i una orquestra, farà la tradicional cercavila i convidarà tothom a la festa.

Diumenge de Corpus        9.30 h
Cercavila amb els Trabucaires de Solsona.

   10.45 h
Baixada de la Corporació municipal, acompanyada de la pubilla, l’hereu, les donzelles d'honor i els fadrins, el ball de bastons, els cavallets, i els gegants, als acords d'una orquestra. S'adreçaran a la catedral. Els fills adoptius i fills predilectes de la ciutat podran acompanyar la comitiva. En aquest cas, segons l'ordre de precedència, la seva col·locació serà a continuació de la Corporació i per antiguitat de la concessió de la distinció.
12.00 h
Exhibició dels ballets tradicionals a la plaça Major i encesa de la tronada.
  21.45 h

Baixada del bou, la mulassa i el drac, acompanyats d'una orquestra i exhibició del ball del drac a la plaça Major. Una roda de foc clourà la festa.



FESTA MAJOR:








Dia 7 de setembre         12.00 h

Repic de campanes.

    13.00 h
Inici de la Festa Major amb el tro i la salutació de l'alcalde des del balcó de l'Ajuntament. Tronada a la plaça Major. Sortint de la casa consistorial, recorregut tradicional de la cercavila, amb el bestiari folklòric.

 20.15 h
Repic de campanes per anunciar el cant de la Salve. Baixada de la Corporació municipal des de l'Ajuntament fins a la catedral, acompanyada del ball de bastons, la pubilla, l’hereu, les donzelles d'honor i els fadrins de l’any anterior i una orquestra. Els fills adoptius i fills predilectes de la ciutat podran acompanyar la comitiva. En aquest cas, segons l'ordre de precedència, la seva col·locació serà a continuació de la Corporació i per antiguitat de la concessió de la distinció.
   20.30 h
En sortir del cant de la Salve, que tindrà lloc a la capella del Claustre, la Corporació s'adreçarà a l'emplaçament del castell de focs, amb els carrers il·luminats per les teieres.

   21.00 h
Castell de focs, presidit per la comitiva procedent de la catedral, juntament amb una orquestra i el ball de bastons.

Dia 8 de setembre        10.00 h

Circumval·lació de la ciutat amb els tirs dels trabucaires.

10.45 h
Baixada de la corporació municipal, acompanyada d'una orquestra, la pubilla, l’hereu, les donzelles d'honor i els fadrins, i els gegants. Els fills adoptius i fills predilectes de la ciutat podran acompanyar la comitiva. En aquest cas, segons l'ordre de precedència, la seva col·locació serà a continuació de la Corporació i per antiguitat de la concessió de la distinció.
   12.00 h
Lliurament de les bandes a la pubilla de Solsona i les donzelles d'honor i les faixes a l’hereu i els fadrins, a la plaça Major. Tot seguit, ballets tradicionals, interpretats per una cobla.
   13.30 h
Encesa de la tronada.
   18.15 h
Baixada de la Corporació municipal, acompanyada de la mateixa comitiva que el matí, des de l'Ajuntament fins a la catedral.

   18.30 h
Homenatge a la Mare de Déu del Claustre amb el ball de l'àliga a la plaça Major.

  20.30 h
Capta dels gegants.

Dia 9 de setembre      10.00 h

Circumval·lació de la ciutat amb els tirs dels trabucaires.                                                                                                                                                                                                

10.45 h
Baixada de la corporació municipal, acompanyada de les autoritats comarcals i presidida per una alta autoritat de la Generalitat, des de l'Ajuntament i fins a la catedral. Els fills adoptius i fills predilectes de la ciutat podran acompanyar la comitiva. En aquest cas, segons l'ordre de precedència, la seva col·locació serà a continuació de la Corporació.

   12.00 h
Ballets tradicionals, amb la música interpretada per una cobla, a la plaça Major, i encesa de la tronada.
L'assistència dels regidors als actes litúrgics és opcional i en cap cas preceptiva, reflectint la llibertat religiosa dels membres de la Corporació. 

Amb motiu d'aquestes dues festes, l'Ajuntament de Solsona pot convidar una autoritat de la Generalitat per acompanyar la comitiva en els actes oficials. S'hi poden convidar el president de la Generalitat, el president del Parlament de Catalunya, o bé qualsevol membre del Govern de la Generalitat.    

Tant per Corpus com per la Festa Major, els regidors duen, al mateix temps, la banda i la medalla de regidor en els actes oficials, excepte el dia 7 de setembre, quan només es porta la medalla. Si es duen els dos elements, la medalla es col·loca de manera que se'n vegi el revers (amb la inscripció d'Ajuntament de Solsona); en canvi, si es duu únicament la medalla, aleshores se n'ha de veure l'anvers (amb l'escut de Solsona). L'alcalde és l'únic membre de la Corporació que va abillat sense banda, però en canvi porta la vara. 

Article 13. Visita d’un membre del Govern de la Generalitat. En les visites del president/a de la Generalitat i el president/a del Parlament, així com d’un conseller o una consellera del Govern de la Generalitat, cal seguir un protocol tradicionalment establert a l’Ajuntament de Solsona. 

El cotxe de la Policia Local rep la comitiva de l’autoritat a l’entrada del municipi o bé en el punt prèviament acordat amb els responsables de protocol de l’autoritat visitant. Un cop arriba al portal del Castell –o, en el cas que s’escaigui amb dia de mercat, al Teatre Comarcal–, un mínim de quatre trabucaires de Solsona el reben amb una galejada. 

L’alcalde/essa i la Corporació esperen l’autoritat a peu de carrer de la casa consistorial. A continuació, es dirigeixen tots a la sala de plens.

A la sala de plens, l’autoritat signa eI Llibre d’Honor i l’alcalde/essa li fa entrega d’un bust del gegant vell (mida mitjana).

En el cas de visites del/de la delegat/ada del govern, directors generals o directors de serveis territorials per a reunions de treball, el procediment és diferent: se’ls rep a la primera planta de la casa consistorial; normalment, la reunió té lloc al despatx d’Alcaldia, on també signen el Llibre d’Honor i l’alcalde/essa els lliura, en aquest cas, l’escultura d’un drac.

Article 14. Defunció de membres de la Corporació municipal i exalcaldes. Si es produeix la mort d’algun dels membres de la Corporació municipal o d'algun exalcalde, es respecten les últimes voluntats del difunt i la decisió de la família pel que fa a l’acte protocol·lari de vetlla i enterrament. Si no hi ha cap disposició en contra, l’Ajuntament pot instal·lar a la Casa Consistorial la capella ardent on es col·locarà el fèretre amb les despulles del difunt. 

Tal com estableix la tradició en aquests casos, per anunciar la defunció, el pregoner fa el recorregut habitual acompanyat de tres o quatre agutzils vestits de gala i amb una atxa cadascun. A l'enterrament hi assistirà la Corporació i el fèretre va escortat per la Policia Local i dos agutzils, tots vestits de gala. Es col·loca la banda de regidor sobre la caixa.

En el cas de mort d’algun membre de la Corporació municipal, les banderes de l'edifici consistorial onegen a mig pal mentre duren les honres fúnebres.

Article 15. Tractament. L’alcalde/essa de l’Ajuntament de Solsona té el tractament d’Il·lustríssim/a Senyor/a, i la resta de membres de la Corporació el de Senyor/a Regidor/a.

D’acord amb la tradició jurídica, el tractament de l’Ajuntament de Solsona és d’Excel·lentíssim.

Article 16. Dels símbols. La bandera de Solsona està formada per l’escut de la ciutat col·locat en el centre d’un fons blanc.

L’escut està compost pels símbols d’una torre, un card, amb una creu al centre, i un sol que presideix les figures a la part superior. Aquest simbolisme  representa la unió matrimonial de Ramon Folch VIII, de la família dels Cardona, amb Agnès, la pubilla dels Torroja, l’any 1217. La creu, fonamentada sobre una base esglaonada, plasma la influència del monestir. Corona tots aquests elements un rombe que emmarca les quatre barres catalanes. 

Quant a la decoració municipal exterior, es col·loquen domassos als balcons de la casa consistorial per la festa de Pasqua, el Corpus, la Festa Major i Nadal, com a expressió del caràcter festiu d'aquestes diades. De manera excepcional, els domassos es poden utilitzar en la visita a la ciutat del president/a de la Generalitat, el president/a del Parlament o una alta autoritat estatal, amb l'objectiu de conferir més solemnitat a la recepció, així com per aquelles commemoracions de caràcter extraordinari. 

CAPÍTOL III. DELS HONORS I LES DISTINCIONS

Article 17. Catàleg d’honors i distincions. Els honors i les distincions que l’Ajuntament de Solsona pot atorgar, com a reconeixement als mèrits civils, vincles o circumstàncies especials o de serveis singulars a la ciutat són els següents:


• Títol de Fill/a Predilecte/a


• Títol de Fill/a Adoptiu/iva


• Medalla de la ciutat


• Agermanament


• Símbol de la ciutat

 Article 18. Naturalesa jurídica dels honors i distincions. Els honors i les distincions regulats en aquest capítol tenen naturalesa purament honorífica, sense que, en conseqüència, puguin generar cap dret de contingut econòmic o de caràcter administratiu.

Article 19. Règim d’incompatibilitats. Cap dels honors i distincions que es regulen en aquest capítol pot recaure en persones que desenvolupin alts càrrecs a l’Administració, i respecte dels quals, es trobi la Corporació en relació subordinada de jerarquia, funció o servei.

Article 20. Títol de Fill/a Predilecte/a. La concessió del títol de Fill/a Predilecte/a de la ciutat de Solsona és la categoria més gran entre les distincions i només pot recaure en persones físiques nascudes a Solsona, la trajectòria personal o professional de les quals mereixi la consideració i l’agraïment oficial, en tant que hagi prestat serveis meritoris en l’àmbit públic o a la pròpia col·lectivitat.

L’atorgament es realitza per acord del Ple i es reflecteix documentalment en un diploma. També va acompanyat del lliurament de l’escultura de l’àliga del bestiari folklòric solsoní amb una placa.

Article 21. Títol de Fill/a Adoptiu/iva. La concessió del títol de Fill/a Adoptiu/iva es pot atorgar a persones que, sense haver nascut a Solsona, compleixin les circumstàncies assenyalades en l’article anterior; el procediment és idèntic.

Article 22. Diplomes. El diploma ha de fer esment als mereixements que justifiquin la concessió i s'hi ha de fer constar l’escut de la ciutat. 

Article 23. Règim jurídic dels títols de Fill/a Predilecte/a i Fill/a Adoptiu/iva. Els títols de Fill/a Predilecte/a i de Fill/a Adoptiu/iva són vitalicis i intransferibles. 

Els beneficiaris d’aquests títols gaudeixen d’un lloc preferent en els actes oficials que celebri l’Ajuntament, d’acord amb el capítol segon d’aquest Reglament.

Article 24. La Medalla de la ciutat. La Medalla de la ciutat de Solsona és una manifestació d’agraïment municipal que té per objecte distingir els mèrits extraordinaris que concorrin en les persones físiques o jurídiques, públiques o privades, de qualsevol nacionalitat, l’actuació personal o col·lectiva de les quals hagi tingut un ressò especial, o una repercussió notable en els àmbits cultural, artístic, científic, econòmic, social, polític o esportiu.

La Medalla de la ciutat presentarà l’escut de la ciutat en l’anvers, i la inscripció del nom i cognoms de la persona o de l’entitat a qui s'ha atorgat i la data de la seva concessió, en el revers.

L’atorgament d’aquesta distinció s'estableix per acord de Ple.

Article 25. Símbols de la ciutat. En alguns casos, per homenatjar una entitat o un grup de persones o una persona destacada que es mereix els honors de la ciutat, l’Ajuntament pot organitzar un acte oficial de reconeixement. En aquest esdeveniment, l’alcalde lliura a la persona o grup de persones reconegudes l’escultura d’un element del folklore solsoní diferent als que se solen entregar a les personalitats polítiques. 

CAPÍTOL IV. DEL PROCEDIMENT DE CONCESSIÓ D’HONORS I DISTINCIONS
Article 26. Expedient administratiu. La concessió de qualsevol dels honors a què es refereix aquest Reglament requereix la instrucció prèvia d'un expedient administratiu que serveixi per determinar els mèrits o circumstàncies que aconsellen aquesta concessió.

Article 27. Iniciativa. El procediment per a l’atorgament d’honors i distincions s’inicia bé d’ofici per l’alcalde/essa o el Ple de la Corporació, bé a instància de les entitats o associacions incloses en el registre municipal d’entitats o a petició d’almenys el 10 per cent dels ciutadans majors d’edat inscrits al padró municipal.

És nomenat instructor de l’expedient un membre de la Corporació, que hi inclou tots els antecedents relacionats amb el seu objecte. Finalitzats els tràmits, eleva una proposta al Ple.

Els honors i les distincions poden concedir-se en vida de l’homenatjat o bé de forma pòstuma: són reconeguts a títol individual i intransferible, i no donen dret a cap tipus de percepció econòmica.

Article 28. Lliurament. El lliurament dels honors i les distincions acordats pel Ple se celebra en un acte públic a la sala de plens del consistori, i s’acompanya dels guardons i dels documents acreditatius complementaris.

Article 29. Les distincions, siguin de caràcter individual o col·lectiu, només poden concedir-se una sola vegada a favor de la mateixa persona física o jurídica.

CAPÍTOL V. DE LA REVOCACIÓ DELS HONORS

Article 30. Revocació dels honors. L’Ajuntament de Solsona pot revocar els honors i les distincions concedits quan la persona receptora incorri en qualsevol causa que comporti la indignitat o el demèrit.

Aquesta decisió requereix la instrucció d’un expedient on quedin degudament justificades les causes que la fonamenten, que s’han d’aprovar en Ple.

CAPÍTOL VI. DEL LLIBRE D’HONOR

Article 31. Dos llibres d’honor. L’Ajuntament de Solsona disposa de dos llibres d’honor, la custòdia dels quals correspon al Gabinet de l’Alcaldia, on poden signar les personalitats que visitin la casa consistorial.

Signen en el primer Llibre d’Honor, el més solemne i antic, aquelles autoritats polítiques que visiten oficialment la ciutat. 

Signen en el segon Llibre d’Honor, més recent en el temps, aquelles persones que, tot i no ser de l'àmbit polític, són de reconeguts mèrits per a la població.  

CAPÍTOL VII. D’AGERMANAMENTS

Article 32. Agermanament. L’Ajuntament de Solsona pot promoure el seu agermanament amb altres corporacions locals, nacionals o estrangeres, amb l’objectiu d’establir vincles de relació o amistat permanents, amb motiu d’afinitats i relacions preferencials. L’objectiu d’aquest formalisme és assolir un millor coneixement, enteniment, intercanvi d’experiències i cooperació mútua. 

Article 33. Iniciativa de l’agermanament. La iniciativa de l’agermanament correspon tant a l’Ajuntament de Solsona com a la Corporació local afectada, o a qualsevol persona física o jurídica, pública o privada, integrada en la col·lectivitat per agermanar que ho proposi.

Article 34. Procediment de l’agermanament. Un cop plantejada la iniciativa d’agermanar Solsona amb una altra localitat, el procediment que cal seguir per formalitzar-lo és el següent:

Designació, mitjançant Decret d’Alcaldia, d’un responsable municipal per a la gestió de l’agermanament, la missió del qual és la presa de contacte i relacions prèvies amb la ciutat escollida, a l'efecte d’aconseguir l’acceptació de l’agermanament per part d’aquesta, i l’elaboració del projecte d’agermanament.

Elaboració d’un projecte d’agermanament per part del representant municipal que, en tot cas, ha de contenir la informació següent:

a. Dades de la ciutat escollida. 

b. Proposta del programa d’activitats per desenvolupar en el marc de l’agermanament.

c. Proposta de calendari i procediment per formalitzar l’agermanament.

d. Proposta de constitució i formació d’un comitè de l’agermanament, integrat per representants públics i privats de les ciutats agermanades.

e. Acord plenari, adoptat per majoria absoluta, per aprovar l’agermanament.

� Les indicacions protocol·làries assenyalades en aquest manual tant per al Corpus com per a la Festa Major es refereixen exclusivament als actes que compten amb la presència expressa dels membres de la corporació o d'elements del folklore que són responsabilitat de l'Ajuntament. S'entén que la resta d'actes que conformen la festa o bé no depenen directament de l'Ajuntament, o bé estan sotmesos a modificacions en el programa depenent de l'edició. 

